Kiteen hoivakodilla on me-henkeä

Kun astuu Kiteen hoivakodin ovista sisään, vastassa on lämmin tunnelma ja iloinen puheensorina. Hoiva-avustaja Tiina Pirhonen on yksi niistä, jotka pitävät arjen pyörät pyörimässä, ja tekevät sen hymy huulilla.
Kiteen hoivakoti on yksi Pohjois-Karjalan hyvinvointialue – Siun soten kymmenistä ikäihmisten asumispalveluyksiköistä. Kiteen hoivakodissa on yli 40 asiakaspaikkaa. Hoivakodissa työskentelee esihenkilö, palveluvastaava, sairaanhoitajia, lähihoitajia, hoiva-avustajia ja viriketyöntekijä. Yhteensä henkilöstöä on yli 30.
Tiina on ollut Siun sotella ja Kiteen hoivakodilla töissä vasta 2,5 vuotta, mutta hoitaminen on ollut osa hänen elämäänsä aina.
”Olen ollut koko ikäni maatilanemäntä, ennen meillä oli lypsykarjaa, nyt emolehmiä. Sen ohella olen ollut seurakunnalla emäntä-siivoja-talonmies ja pitopalveluakin olen tehnyt”, hän kertoo.

”Löysin sen mitä haluan tehdä”

Muutama vuosi sitten Tiina päätti kokeilla jotain uutta. ”Hoitaminen on aina kiinnostanut minua, olenhan hoitanut lehmiä koko ikäni. Hoiva-avustajan työssä hoitamisen kohde vaan vaihtuu. Olen myös huomannut, että työt nollaavat toisensa. Navetassa ei ehdi miettiä hoivakotia ja päinvastoin.”
Vaikka Tiina on tehnyt monenlaista, hoiva-ala tuntuu omalta.
”Tämän ikäisenä löysin lopulta sen, mitä haluan tehdä eli hoitaa ihmisiä. Lehmien lisäksi tietysti. Molempia pitää tehdä jonkun.”
Ja tottahan se on. Suomessa tarvitaan niin alkutuotantoa kuin vanhustenhoitoakin.
Tiina arvostaa työtään ja pohtii vielä kouluttautumista lähihoitajaksi.
”Minulla olisi vain vuosi opintoja käytävänä ja valmistuisin lähihoitajaksi. Kyllä sen voisi vielä käydä. Työvuosia on vielä jäljellä sen verran, että se kannattaisi.”

Työssä kaikkea taivaan ja maan väliltä

Hoiva-avustajan työ on monipuolista ja vaihtelevaa.
”Teen kaikkea taivaan ja maan väliltä ja kiirettä riittää. Joskus olen miettinyt, että pitäisi laittaa askelmittari päiväksi. Tämä on iso talo ja kuljen sitä jatkuvasti päästä päähän”, Tiina naurahtaa.
Hänen päiväänsä kuuluu tiskien ja pyykkien hoitoa, ruokailujen valmistelua ja siistimistä. ”Osallistun myös hoitotyöhön eli autan aamutoimissa, vessassa, ruuan jakamisessa ja syöttämisessä.”
Lisäksi Tiina vastaa Kiteen hoivakodilla Sakupen eli tekstiilihuoltopalvelun tilauksista.
Hoivakodin arki on kaikkea muuta kuin yksitoikkoista. ”Ei ole tylsää. Eikä hiljaista hetkeä. Tässä oppii paljon”, Tiina sanoo.
Vaikka työ on fyysisesti aktiivista, Tiina ei koe sitä raskaaksi. ”Saatan olla poikkeus, koska maatila- ja keittiötyöt opettivat suunnittelemaan päivän työt järkevästi. Mutta kyllä tässä saa tehdä töitä.”

Asukkaat ovat työn ydin

Kun Tiinalta kysyy, mikä hänen työssään on parasta, vastaus tulee nopeasti.
”Asukkaat. Sen takia me täällä ollaan.”
Ikäihmisten elämänkokemus tekee kohtaamisista merkityksellisiä.
”Keskustelut ovat tärkeitä ja yhdessäolo vaikka ei keskusteltaisikaan. Asukkaat eivät välttämättä pysty enää kommunikoimaan, mutta silti saattaa joskus tulla sana ’kiitos’ tai käden sipaisu. Meillä työntekijöillä on lähes aina kiire, mutta jos asukas meitä tarvitsee, me pysähdymme. Silloin tiskit ja muut hommat saavat odottaa. Asukas on tärkein.”

Hyvä porukka ja huumori kantavat

Työyhteisö saa Tiinalta paljon kiitosta.
”Meillä on hyvä työporukka. Me ollaan ’me’. Eikä tule esille, kuka on hoiva-avustaja tai kuka sairaanhoitaja. Ollaan ihan samalla viivalla ja tehdään työtä yhdessä.”
’Yhdessä tehden’ onkin Siun soten strategian kiteytys ja se toteutuu Kiteen hoivakodissa joka päivä.
”Lisäksi millä nauretaan tosi paljon. Meillä on tosi huono huumori, siis hyvällä tavalla. Semmoista tilannekomiikkaa on joka päivä.”
Yhteishenki näkyy myös arjen pienissä hetkissä ja heijastuu vahvasti yksikön toimintaan sekä asukkaille.
”Ollaan paistettu piirakoita, pullaa ja lettuja asukkaille, huomioidaan syntymäpäivät. Tämä on heidän kotinsa.”

Juuret pysyvät maalla

Tiina asuu Kiteellä ja arvostaa sen luontoa ja palveluita. ”Kitee on hyvä paikka asua ja maaseutu nimenomaan. En näkisi itseäni missään keskustassa asumassa. Viihdyn peltojen ja metsien keskellä lehmieni kanssa. Mielestäni Siun sotella on hyvät palvelut Kiteellä. Täällä on hyvät lääkärit, hammaslääkärit ja eläinlääkärit. Kiteeltä löytyy myös paljon harrastuksia.”
Työn vastapainona Tiinalla ovat karaoke, lenkkeily ja bändi.
”Olen ollut esiintymässä myös työpaikallani. Ja kyllähän sitä tulee laulettua töitä tehdessäkin, enkä taida olla ainoa lauleskelija täällä meidän työporukassa.”

Kiinnostaako Kitee?
Katso kaikki työpaikkamme: Avoimet työpaikat, Kitee

Siun soten kaikki avoimet työpaikat löydät tästä linkistä: Avoimet työpaikat

Kiteen kaupunkiin voit tutustua esimerkiksi oheisista linkeistä:

nettisivut

Facebook

Instagram

Youtube