Hammashoitaja on välillä myös hammaspeikko

Kun Virve Remes muutti vuonna 2004 Jyväskylästä Nurmekseen, hän ei vielä tiennyt löytävänsä tulevaisuudessa täysin uuden ammatin suunterveyden parista. Tänään hän työskentelee hammashoitajana Pohjois-Karjalan hyvinvointialueen - Siun soten Nurmeksen hammashoitolassa. Virve kuvailee yhdellä sanalla työnsä parhautta:
”Monipuolisuus.”
Virven työpäivät rakentuvat vaihtelevista tehtävistä ja ihmisten kohtaamisesta. Hän työskentelee hammashoitolan ajanvarauksessa, avustaa hammaslääkäreitä niin kirurgiassa kuin tavallisissa vastaanottotoimenpiteissä, osallistuu oikomishoitoon sekä tekee itsenäisesti alle kouluikäisten hammastarkastuksia ja ennaltaehkäisevää suunhoitotyötä.
Työ vie myös hammashoitolan seinien ulkopuolelle.
”Käyn päiväkodeissa ja kouluissa pitämässä suunterveystuokioita. Meillä on myös hammaspeikko- ja hammaskeijuesityksiä päiväkotilapsille. Minä olen se hammaspeikko,” Virve nauraa.

Alanvaihdos, joka tuntui heti oikealta

Virve on alanvaihtaja. Ennen suunterveyden alaa hän työskenteli myyjänä, mutta ajatus uudesta suunnasta alkoi kypsyä vähitellen.
”Mietin pitkään, mikä minä haluan olla isona. Pääsin katsomaan päiväksi, millaista hammashoitajan työ on. Huomasin heti, että tämä on todella mielenkiintoista ja monipuolista.”
Vuonna 2018 Virve lähti opiskelemaan lähihoitajaksi ja suuntautui suunterveydenhoitoon. Oppisopimuspaikka löytyi Siun sotelta, ja sille tielle hän jäi.
Työyhteisön vastaanotto Nurmeksen hammashoitolassa teki vaikutuksen Virveen jo ensimmäisistä päivistä lähtien.
”Minut otettiin todella hyvin vastaan. Uskalsin kysyä kaikilta ja aina sain apua ja neuvoja. Kysymiseen oikein kannustettiin.”
Juuri avoimuus ja yhteishenki ovat hänen mukaansa Nurmeksen hammashoitolan vahvuuksia edelleen.
”Meillä on hyvin avoin porukka. Kaikki ovat sitoutuneita tähän työhön ja työyhteisöön.”,

Työyhteisö, jossa kannustetaan kehittymään

Virve kokee, että Siun sotessa työntekijöihin luotetaan ja osaamista saa kehittää monipuolisesti. Hän toimii myös liikkuvassa hammashoitolassa, joka vie palveluita lähemmäs asiakkaita esimerkiksi Juukaan.
”Liikkuva toiminta on vielä melko uutta, joten sitä kehitetään koko ajan. Tarkoitus on tuoda palveluita asiakkaille mahdollisimman helposti ja lähelle.”
Pitkät välimatkat Pohjois-Karjalassa näkyvät arjessa ja palveluverkosta tulee ajoittain palautetta, mutta liikkuvista palveluista on tullut paljon kiitosta.
”Esimerkiksi lasten suuntarkastuksia on pystytty järjestämään Juuassa liikkuvan hammashoitolan avulla. Asiakkaat arvostavat sitä, että palveluita yritetään aidosti tuoda lähemmäs.”
Virve kiittelee myös esihenkilönsä tapaa johtaa.
”Meidän esihenkilö Anu antaa mahdollisuuksia tehdä monipuolisesti töitä, kehittää itseään ja käyttää omia vahvuuksia. Sopivasti vapauttakin löytyy toteuttaa kaikenlaista kuten hammaskeiju- ja hammaspeikkoesityksiä.”

“Kaikki voivat tulla omana itsenään”

Virvelle tärkeintä työssä on ihmisten kohtaaminen empaattisesti.
”Jokainen potilas kohdataan Nurmeksen hammashoitolassa yksilöllisesti. Kaikki voivat tulla omana itsenään.”
Suunterveyteen liittyy monilla myös pelkoa ja häpeää, minkä hän tiedostaa hyvin.
”Moni häpeää omaa suutaan tai pelkää hoitoa. Jokaisella on omanlainen elämäntilanne ja menneisyys, jotka voivat näkyä suussa. Me pyrimme kohtaamaan kaikki empaattisesti ja ymmärtäväisesti.”
Työn kuormituksesta puhuttaessa Virve ei peittele arjen realismia. Joskus päivät venyvät, kun toimenpiteet pitkittyvät, mutta työyhteisö kannattelee.
”Meillä huomioidaan työkaveria. Jos huomataan, ettei toinen ole ehtinyt tauolle, niin autetaan ja joustetaan. Se kertoo paljon tästä työporukasta.”
Työkaverit ovatkin yksi tärkeimmistä syistä viihtyä työssä.
”Meillä on hauska ja huumorintajuinen porukka. Se keventää työpäivää paljon.”
Yhteishenki näkyy myös työajan ulkopuolella.
”Työkavereista on tullut kavereita. Välillä järjestetään yhdessä jotain kivaa vapaa-ajallakin.”

Nurmes tarjoaa rauhaa, luontoa ja hyvän arjen

Virvelle myös Nurmes paikkakuntana on tärkeä syy viihtyä.
”Täällä on mukava asua ja olla. Ei ole suunnitelmissa vaihtaa paikkakuntaa.”
Pohjois-Karjalassa häntä puhuttelevat erityisesti luonto, rauha ja mahdollisuus aktiiviseen elämäntapaan.
”Parasta täällä on luonto ja se, että kaikki on lähellä. Harrastan metsästystä ja laskettelua. Niihin on hyvät mahdollisuudet. Isot laskettelukeskukset kuten Koli, Tahko ja Vuokatti ovat kaikki sopivan matkan päässä. Lisäksi Pielinen on aivan ihana järvi.”
Marjastus, sienestys, ulkoilu ja vaaramaisemat kuuluvat osaksi Virven arkea. Virve kokee myös, että Nurmeksessa elämä on tasapainoista ja taloudellisesti mahdollista.
”Koen, että täällä pystyy hammashoitajankin palkalla säästämään ja elämään hyvää arkea.”
“Näen itseni täällä vielä pitkään”
Kun Virveltä kysyy tulevaisuudesta, vastaus tulee nopeasti.
”Kyllä minä näen itseni Nurmeksessa ja Nurmeksen hammashoitolassa vielä viiden vuoden päästä. Ehdottomasti.”
Perustelut ovat selkeät: mielekäs työ, mahdollisuus kehittyä, lämmin työyhteisö ja elämäntapa, joka tuntuu omalta.
”Tämä on niin mukavaa ja monipuolista työtä. Tykkään tästä kovasti.”

Kiinnostaako Nurmes?

Siun soten kaikki avoimet työpaikat löydät tästä linkistä: Avoimet työpaikat

Tietoa Nurmeksesta löydät esimerkiksi seuraavista linkeistä:

Nurmeksen kaupungin nettisivut

Nurmeksen kaupungin Instagram

Nurmeksen kaupungin Facebook