Varahenkilöstö pitää rattaat pyörimässä

Pohjois-Karjalan hyvinvointialue - Siun sotessa toimii joukko työarjen pelastajia, sissejä, joiden tehtävä on tulla avuksi silloin, kun yksiköiden oma henkilöstö ei riitä.
Moni kuvittelee sissin olevan maastoon naamioitunut sotilas, mutta Siun sotessa sissit ovat jotain aivan muuta. He ovat vakituisia työntekijöitä, jotka työskentelevät sisäisinä sijaisina eri yksiköissä paikaten henkilöstövajetta siellä, missä tarve on suurin.
“Me tulemme auttamaan yksiköihin akuuttitarpeeseen. Olemme varmaan aika pitkälti sellaisia pelastavia enkeleitä", kuvailee sairaanhoitaja Simo-Pekka Aatola.

Siustako sissi? Haemme vakituisia lähihoitajia ja ohjaajaa varahenkilöstöömme Kiteelle, Rääkkylään, Nurmekseen, Lieksaan, Kontiolahdelle, Joensuuhun, Heinävedelle ja Liperiin! Hae 9.2.2026 mennessä!
Hakuilmoitukset löydät täältä: varahenkilöstö

Sopii heittäytyjille

Sissiksi ei ryhdytä vahingossa. Työ vaatii luonnetta ja asennetta, mutta työ palkitsee moninkertaisesti.
"Sissin pitää olla joustava, rohkea ja valmis hyväksymään erilaisia tapoja tehdä työtä", listaa terveydenhoitaja Minna Penttinen.
Sissin työ ei ole yhdestä ja samasta yksiköstä kotiin kulkemista. Työ vaatii sissiltä mukautumiskykyä ja rohkeutta.
"Pitää olla omanlaisensa luonne. Heittäytyjä. Sissin työ on itse asiassa aika kivaa. En haluaisi tehdä mitään muuta", toteaa sairaanhoitaja Mari Kirjavainen.
“En minäkään. Parin samassa yksikössä työskennellyn vuoron jälkeen minulla tekee mieli jo johonkin toiseen yksikköön,” Simo-Pekka komppaa.
Terveydenhoitaja Minna näkee sissityössä paljon mahdollisuuksia: "Tällä tavalla näkee hyvin eri työyksiköiden ja toimialueiden kirjoa. Näkisin, että varahenkilöstö toimisi loistavasti myös työnkiertopaikkana. Tein töitä varahenkilöstössä ensimmäisen kerran jo parikymmentä vuotta sitten. Palasin sissiksi, koska tämä tuntuu omalta."

Mahdollisuus vaikuttaa omaan työhön

Yksi sissityön suurista eduista on mahdollisuus vaikuttaa siihen, missä haluaa työskennellä.
"Voimme esittää toiveita kiertoalueista eli missä yksiköissä haluaisimme työskennellä. Näin voi rakentaa omaa urapolkua kiinnostuksen mukaan", kertoo Simo-Pekka.
"Minusta tämä on suorastaan valttikortti. Sissinä voi kiertää ja kokeilla eri aloja, eikä pääse leipääntymään. Ja esimerkiksi tuoreelle sairaanhoitajalle, joka ei vielä tiedä mihin erikoistuisi, sisseys on hyvä vaihtoehto kokeille monenlaista. Sitä kautta oma kiinnostuksen kohde löytyy", Mari summaa.
Myös työn selkeys saa kiitosta. Sissit tulevat yksikköön tekemään työt, ja lähtevät hyvillä mielin kotiin.
"Työ ei seuraa mukana. Lisäksi on mukavaa, että meidät otetaan yksiköihin aina mielellään avuksi", Mari sanoo.
Koska sissit työskentelevät useissa eri yksiköissä, heidän ammattitaitonsa karttuu jatkuvasti. Heidän asiantuntemuksensa on myös huomattu ja sitä hyödynnetään.
"Esimerkiksi minulta tullaan kysymään mielipidettä kuin gastroammattilaiselta, koska olen työskennellyt paljon gastroyksiköissä ja se tiedetään", kertoo Simo-Pekka.
"Me sissit viemme myös hyviä käytäntöjä yksiköstä toiseen", jatkaa Minna.

Tiimille kilpailusta erityismaininta

Siun soten varahenkilöstön tiimi 2:n Sitkeät sissit, johon Simo-Pekka, Mari ja Minnakin kuuluvat, saivat Suomen Sairaanhoitajien Hyvä työyhteisö -kilpailussa erityismaininnan saatesanoilla ‘Sitkeät sissit -tiimissä jokainen saa olla oman kiertoalueensa asiantuntija ja tehdä työtään omalla persoonallaan. Sitkeät sissit pääsevät jakamaan osaamistaan paitsi omalle varahenkilöstötiimilleen, myös kiertoyksiköissä. Sitkeät sissit -tiimillä on hyvät kouluttautumismahdollisuudet. He voivat näin viedä myös yksiköihin uusinta tietoa.’
Vaikka sissit työskentelevät hajautetusti eri yksiköissä, he eivät koe olevansa yksin. Heidän oma tiiminsä tarjoaa tärkeän vertaistuen.
"Meillä on tiimipalavereita kolmen viikon välein. Ja muulloinkin, kun sissikollega tulee vastaan, niin siinä synkkaa heti. Ymmärrämme toisiamme ehkä eri tavalla kuin muut", arvelee Mari.
"Tiimitapaamiset toimivat myös työnohjauksena. Vaihdetaan ajatuksia ja kokemuksia. Se auttaa jaksamaan", lisää Simo-Pekka.

Perehdytys on avain onnistumiseen

Sissien työ ei olisi mahdollista ilman huolellista perehdytystä, ja tässä Siun sote saa kiitosta Simo-Pekalta, Minnalta ja Marilta.
"Perehdytystä saa tarpeen mukaan ja sitä voi aina pyytää lisää. Esihenkilömme on siinä todella tarkka", kertoo Mari.
Minna korostaa erityisesti neuvolatyön perehdytyksen merkitystä: "Esimerkiksi äitiysneuvolassa ohjeet muuttuvat nopeasti. Siellä on oltava ajan tasalla, ja meille terveydenhoitajasisseille pyritään antamaan siihen mahdollisuus."
Esihenkilötyötä kolmikko kehuu muutenkin.
"Esihenkilömme Marjut Paukku on paras esihenkilö, jonka kanssa olen työskennellyt. Olen ollut yli kymmenessä eri työpaikassa ympäri Suomea eli minulla on näkemystä asiaan", sanoo Simo-Pekka.

Pohjois-Karjalassa on leppoisaa

Pohjois-Karjala ja Pohjois-Karjalan hyvinvointialue – Siun sote saa kiitosta sissikolmikon suusta useaan otteeseen.
"Täällä elämä on leppoisaa. Ihmiset ovat helposti lähestyttäviä ja puheliaita. Täällä ihmisten kanssa tulee hyvin juttuun. Ehkä se näkyy myös sissitoiminnassa, jos joku tulisi nyt Pohjois-Karjalan ulkopuolelta tänne töihin, niin varmasti tämä karjalainen lupsakkuus ja helposti lähestyttävyys on semmoinen helpottava tekijä", hymyilee Simo-Pekka, joka on aikanaan tullut maakuntaan opiskelemaan, käynyt välillä muualla Suomessa, mutta jälleen palannut Pohjois-Karjalaan.
"Joensuu on pieni, mutta yllätyksellisen monipuolinen. Sanoisin vireä ja nuorekas, koska täällä on sekä ammattikorkeakoulu että yliopisto", toteaa Minna.

Tarvetta ja tulevaisuutta

Varahenkilöstö ei ole vain hyvä idea, vaan se on myös taloudellisesti järkevää. Siun soten oman varahenkilöstön eli sissien avulla saadaan aikaan säästöjä ja samalla tarjotaan osaamista yksiköiden äkillisiin poissaoloihin. Toiveena on, että sissitoiminta jatkaa kasvuaan, ja että yhä useampi ammattilainen löytää sen mahdollisuudet.
“Tällä hetkellä Siun sotessa on 150 työntekijän varahenkilöstö ja sen osaavaa henkilökuntaa on tarkoitus kasvattaa mahdollisuuksien mukaan. Vuonna 2024 pystyimme kattamaan 90,68 % yksiköistä tulevista sijaistarpeista. Samanaikaisesti Temporen kautta ostopalveluna hankittavien sijaisten määrä on vähentynyt 28 %. Yksin tätä kehitystä sijaishallinnassa emme ole toki saaneet aikaan, vaan tämä on tehty yhteistyössä yksiköiden kanssa. Yksiköt tekevät sijaisten osalta terveharkintaa ja me sijaishallinnassa pyrimme vastaamaan tarpeeseen, kertoo Siun soten sijaishallinnan palveluesihenkilö Marjut Paukku tyytyväisenä.

Tutustu työmahdollisuuksiin Siun sotessa!

Kaikki avoimet työpaikkamme löydät tästä linkistä: Avoimet työpaikat, Siun sote

Pohjois-Karjalaan? Miksi mihinkään muualle?

Pohjois-Karjalasta löytyy duunia ja uramahdollisuuksia siinä missä muualtakin, mutta meillä päin vähintään yhtä tärkeää on se, mitä tapahtuu vuorokauden muina aikoina. Ja meillähän aikaa riittää, kun kaikki on lähellä ja elämän voi omistaa muiden unelmien sijaan omilleen.

Pohjois-Karjala on niille, jotka haluavat riisua turhantärkeyden minimiin ja joiden seurassa saa olla outo tai liian tuttavallinen luvan kanssa. Vaihda siis verkkarit jalkaan tai sinistä kajalia silmiin, jos siltä sattuu tuntumaan. Puhu niin kuin ajattelet ja elä sellaista elämää, joka on sinulle tarkoitettu. Tule yhdeksi meistä!

Miksipä et muuttaisi Joensuuhun?
Elo Joensuussa on niin ihanaa, että on kerrassaan pöhköä jättää muuttamatta meille. Siksipä muuttamisesta halutaan tehdä mahdollisimman helppoa. Töiden perässä muuttavien kotiutumista helpottaa Muuttoagentti, joka neuvoo veloituksetta henkilökohtaisesti vaikkapa asumiseen tai puolison työllistymiseen liittyvissä kysymyksissä.

Muuttoagentti neuvoo veloituksetta vaikkapa näissä kysymyksissä:

missä voi asua?

mitä Joensuussa voi puuhata?

mistä löytyy töitä?

mitä kaikkea voi opiskella?