Enon kotihoito: Ammatillisuutta, huumoria ja pohjoiskarjalainen sydän

Kun sairaanhoitaja Kirsi Latva puhuu Enon kotihoidosta, sävyssä kuuluu tuttuuden lisäksi kiintymys. Vaikka hänen nykyinen työsuhteensa alkoi vasta tammikuussa, paikka oli hänelle jo entuudestaan tuttu. Pitkä työura lähihoitajana, opiskelu sairaanhoitajaksi ja kokemukset niin yksityiseltä sektorilta kuin Etelä-Suomen kotihoidostakin ovat antaneet Latvalle vahvan vertailupohjan. Silti tie vei takaisin Pohjois-Karjalaan.

”Koti on koti. Minä kaipasin takaisin Pohjois-Karjalaan ja kotiini Ilomantsiin. Täällä on luontoa, läheisiä ja sopiva elämäntapaa. Kävin etelässä asuessani Nuuksiossa retkeilemässä, mutta ei se ole sama asia kuin nämä meidän maisemat täällä,” Kirsi toteaa.

Pohjois-Karjala merkitsee Latvalle ennen kaikkea luontoa ja vapautta. Vapaa-ajalla hän viihtyy kalassa, marjassa ja retkeilemässä. Lempipaikoiksi nousevat oma koti, Koli ja kansallismaisemat, upea Ruunaankoski sekä ihana Ilomantsin Petkeljärvi.

Iloiset äänet kertovat ihmisten voivan hyvin

Enon kotihoidossa sairaanhoitaja Kirsi Latvaa puhuttelee erityisesti työyhteisön ilmapiiri. Hänen mukaansa työ tehdään ammattitaidolla ja vastuullisesti, mutta samalla työpäiviin mahtuu naurua, huumoria ja rentoutta.

”Meillä on rento meininki, mutta työ tehdään tosissaan. Pitää olla huumoria, muuten ei ehkä jaksaisi tätä työtä.”

Erityiskiitosta hän antaa esihenkilö Miia Sorjoselle, jonka johtamistyyli saa Kirsin lisäksi muilta työntekijöiltä lämpimiä sanoja.

”Hän on yksi parhaista esihenkilöistä, mitä minulla on ollut. Helposti lähestyttävä, mutta samalla jämäkkä silloin kun pitää olla. Se tuo turvallisuuden tunnetta,” kuvailee Kirsi.

Myös palveluesihenkilö Miia Sorjonen itse näkee työyhteisön hyvän ilmapiirin tärkeänä osana arkea.

”On ihana kuulla naurua ja jutustelua toimiston käytävillä. Se kertoo siitä, että ihmiset voivat hyvin. Henkilöstönkyselyn mukaan meidän yksikössämme 97 prosenttia työntekijöistä kokee pystyvänsä kehittymään ja kehittämään omaa osaamistaan omassa työssään. Se on hienoa!, Miia pohtii.

Latvan mukaan Enon kotihoidossa saa olla oma itsensä.

”Meillä on tosi hyvä porukka. Rentous on parasta tässä työyhteisössä.”

Vaihtelevaa työtä, jossa jokainen päivä on erilainen

Kotihoidon työ vaatii itsenäistä päätöksentekoa, ongelmanratkaisukykyä ja kykyä kohdata erilaisia tilanteita nopeasti. Juuri se tekee työstä Kirsi Latvan mielestä kiinnostavaa.

”Mikään päivä ei ole samanlainen. Yllättäviä tilanteita tulee paljon, ja välillä päivät voivat olla kiireisiä. Mutta samalla tämä työ on todella vaihtelevaa ja mielenkiintoista.”

Pitkä tausta kotihoidossa ja lähihoitajan ura auttaa Kirsiä toimimaan muuttuvissa tilanteissa rauhallisesti.

”Tässä joutuu jatkuvasti pohtimaan, että mitäs nyt tehdään. Mutta vaikka työ on itsenäistä, työkaverit ovat aina tukena.”

Enon kotihoidossa osaamista pidetään yllä aktiivisesti. Kotisairaalan kautta järjestettävät viikoittaiset koulutukset ja neuvonta tuovat arkeen jatkuvaa oppimista.

”Niistä saa aina lisää tietoa ja voi kerrata vanhoja tuttuja asioita. Se tukee omaa ammatillista kehittymistä tosi hyvin.”

”Haluan jatkaa töitä Enossa”

Latva on opiskellut paljon. Esimerkiksi sairaanhoitajatutkinnossa hänellä kertyi lähes 300 opintopistettä eli paljon enemmän kuin olisi ollut tarpeen. Nyt hän haluaa ennen kaikkea tehdä työtä, jossa viihtyy.

”Olen ehkä opiskellut itseäni vähän yli äyräiden. Nyt on hyvä hetki tehdä tätä työtä ja nauttia siitä.”

Vaikka soteala elää jatkuvassa muutoksessa ja tulevaisuus voi välillä mietityttää, yksi asia on Latvalle selvä: hän viihtyy Enon kotihoidossa.

”Totta kai jatkaisin täällä, jos mahdollisuus tulee. Olisin hyvin tyytyväinen, jos työt jatkuisivat nykyisen määräaikaisen sopimuksen jälkeenkin.”

Varasuunnitelmanakin hänellä on norjan opiskelu ja mahdollinen työura ulkomailla, mutta sydän on edelleen vahvasti Pohjois-Karjalassa.

Asiakkaiden kohtaaminen on työn tärkein osa

Kaikista tärkeimmäksi asiaksi työssään Latva nostaa asiakkaat. Hänelle kotihoidossa olennaista ei ole vain hoitotoimenpiteiden tekeminen, vaan ihmisen kohtaaminen.

”Minusta on tärkeää pysähtyä asiakkaiden kanssa juttelemaan eikä vain käydä nopeasti ottamassa vaikka verinäyte. Vaikka joskus olisi kiire, pitää ihmiselle jäädä turvallinen ja hyvä olo.”

Pitkät asiakassuhteet näkyvät arjessa lämpiminä kohtaamisina.

”Joskus asiakkaat odottavat kahvit valmiina. He muistavat, että minä kalastan, ja kyselevät kalansaaliista. Se sopii minulle, koska olen puhelias.”

Latvan puheesta välittyy vahva ihmisläheisyys ja arvostus ikäihmisten arkea kohtaan. Kotihoito ei ole hänelle vain työpaikka, vaan paikka, jossa syntyy aitoja kohtaamisia.

Työ ja vapaa-aika tasapainossa

Yksi Enon kotihoidon suurimmista eduista on Kirsi Latvan mukaan työn rytmi. Sairaanhoitajien työvuorot sijoittuvat arkipäivien aamuihin, mikä mahdollistaa palautumisen ja oman elämän tasapainon.

”Enon kotihoidossa meillä sairaanhoitajilla ei ole viikonlopputöitä, ja se tukee omaa jaksamista todella paljon. Tässä on hyvän työelämän palaset olemassa.”

Viikonloput Kirsillä kuluvat luonnossa, kalastaessa tai puutarhatöissä kotona Ilomantsissa.