Siun soten kesälomien sijaisuuksista täytettiin 92 prosenttia

Pohjois-Karjalan hyvinvointialueen – Siun soten kesälomien sijaisuudet kiinnostivat hakijoita, ja sijaisuuksista täytetään peräti 92 prosenttia. Hakemuksia tuli lähes 600 kappaletta. Siun sotessa sijaisia tarvitaan asiakas- ja potilastyöhön vakituisen ja määräaikaisen hoito- ja hoivahenkilöstön vuosilomien ajaksi.

Tulevalle kesälle oli avoinna noin 400 paikkaa. Päiviksi muutettuna tämä kesätyövoiman tarve on lähes 52 000 työpäivää.

Saimme hakuajan puitteissa 575 hakemusta, mikä on hyvä määrä. Tänä vuonna hakijoissa on enemmän jo valmistuneita ammattilaisia verrattuna pariin aikaisempaan vuoteen. Saimme täytettyä kesätyövoiman tarpeen 92-prosenttisesti ja se on todella hyvä luku, palvelupäällikkö Petteri Hakkarainen toteaa.

Tämän vuoden kesälomien sijaisuudet on tarkoitettu sosiaali- ja terveysalan ammattilaisille sekä alan opiskelijoille. Joissakin tehtävissä on pätevyysvaatimuksia, kuten riittävästi suoritettuja alan opintoja, kelpoisuutta tai erityisosaamista. Hakuprosessissa otettiin huomioon eri tehtävien vaatimukset ja pyrittiin löytämään parhaat osaajat eri tehtäviin.

Kesälomien sijaisuudet sijoittuvat kesälomakaudelle toukokuusta syyskuun loppuun, ja ovat kestoltaan yli kuusi viikkoa. Eniten sijaisuuksia oli avoinna ikäihmisten asumispalveluissa sekä kotihoidossa.

Maakunnan reuna-alueille oli haastavinta saada kesäsijaisia. Esimerkiksi Heinäveden, Lieksan ja Kiteen kotihoidon osalta kaikkia tarvittavia kesälomien sijaisia ei saatu palkattua. Puuttuvien kesäsijaisuuksien lyhyiden jaksojen täyttämisessä hyödynnetään myös Temporea, joka on hyvinvointialueiden ja kuntien kumppani sijaishankinnassa ja henkilöstöresurssien turvaamisessa, Hakkarainen mainitsee.

Tulevan kesän lääkäritilanne perusterveydenhuollossa Pohjois-Karjalassa on hyvä ja parantunut viime vuosina asteittain.

Sanoisin, että kesän 2026 tilanne on varsin hyvä. Olemme saaneet hyvin lääkäriopiskelijoita kesäsijaisuuksiin. Joensuussa avoinna olleet kesälääkärien paikat ovat lähes täynnä ja myös maakunnan sote-keskuksiin on saatu useita kesälääkäreitä. Kiinnostusta lääkäreiden kesätyöpaikkoihin on ollut viime vuosina aiempaa enemmän. Lisäksi on hyvä muistaa, että kivat kesätyökokemukset kannustavat jatkossakin lääkäreitä hakeutumaan töihin Pohjois-Karjalaan, sanoo rekrytointisuunnittelija Laura Naumanen.

Lisää tiedotteita