Mielekästä työtä palveluesihenkilönä Lieksan Yrjönhovissa

Lieksan Yrjönhovin kuntoutusyksikössä arki rakentuu ihmisistä, yhteistyöstä ja jatkuvasta kehittämisestä. Palveluesihenkilö Markus Hakkarainen tuo työhönsä tuoretta näkemystä, vahvaa asiantuntemusta ja ennen kaikkea halua tehdä asioita yhdessä asiakkaan parhaaksi.

Rohkea askel uran alkuvaiheessa

Markus Hakkaraisen tie Lieksaan ei ole aivan tavanomainen. Lappeenrannasta lähtöisin oleva fysioterapeutti ja tuore maisteri tarttui työtilaisuuteen jo ennen valmistumistaan.
– Tämä tehtävä vastasi täydellisesti sitä koulutusta ja osaamista, mitä olin hankkinut. Ja toisaalta myös sitä, mikä minua oikeasti kiinnostaa eli kuntoutus ja monipuolinen esihenkilötyö, Markus kertoo.
Hän aloitti Yrjönhovin kuntoutusyksikössä keväällä 2024 tilanteessa, jossa esihenkilökokemusta ei vielä ollut kertynyt. Silti päätös tuntui oikealta.
– Se, että minuun luotettiin tässä kohtaa uraa, merkitsi paljon.
Luottamus onkin sana, joka nousee esiin useaan otteeseen Markuksen puheessa. Se kuvaa paitsi hänen omaa alkuaan myös sitä johtamiskulttuuria, jota hän haluaa itse rakentaa.

Lämmin vastaanotto ja vahva tuki

Uuteen rooliin siirtyminen voi olla iso hyppy, mutta Markus ei joutunut tekemään sitä yksin. Hän kuvailee vastaanottoa Yrjönhovissa lämpimäksi ja kannustavaksi.
– Minut otettiin tosi hyvin vastaan. Sain heti alusta asti tukea sekä omalta esihenkilöltäni että kollegoilta. Partalanmäen palveluesihenkilö Hanna Toivanen on toiminut mentorinani ja perehdyttäjänäni. Lisäksi esihenkilöni palvelupäällikkö Jonna Schadewitz-Laakkonen on ollut aina tukenani. On ollut arvokasta, että on voinut kysyä neuvoa kokeneemmilta.
Tuki ei rajoitu vain lähimpään työyhteisöön. Pohjois-Karjalan hyvinvointialue – Siun soten asiantuntijat HR:stä talouteen ja moneen muuhun asiaan ovat helposti saavutettavissa.
– Aina kun olen tarvinnut apua, sitä on saanut nopeasti. Se tuo turvaa ja mahdollistaa keskittymisen olennaiseen.

Arki, jossa jokainen päivä on erilainen

Markuksen työpäivät Yrjönhovissa ja esihenkilötyö yhdistää henkilöstöjohtamisen, talouden, laadun ja kehittämisen sekä monta muuta asiaa.
– Tämä on todella vaihtelevaa työtä, ja se on hyvin mielekästä.
Yksi keskeinen teema kulkee kaiken läpi, yhdessä tekeminen.
– On tärkeää, että henkilöstö on mukana. Heillä on valtava määrä osaamista ja näkemyksiä, joita haluan hyödyntää.
Tämä ajattelu heijastaa vahvasti Markuksen esihenkilötyön nykyaikaisuutta, asiakaslähtöisyyttä ja avarakatseisuutta.

Kehittäminen on jatkuvaa ja yhteistä

Sote-alalla muutos on pysyvää, ja Markus suhtautuu siihen realistisesti mutta innostuneesti.
– Jos ei kehity, jää jälkeen. Katse pitää olla koko ajan tulevassa.
Kehittämisessä hän korostaa osallistamista.
– Parhaat ideat syntyvät usein yhdessä. Jokaisen panos on tärkeä.
Yksi konkreettinen esimerkki tästä on yhteistyön kehittäminen Lieksan kotihoidon kanssa. Yrjönhovissa on rakennettu toimintamalli, jossa kotihoidon asiakkaat voivat osallistua kuntoutusjaksoille.
– Lähdimme pohtimaan, miten voisimme tavoittaa oikeat asiakkaat. Yhteistyössä kehitettiin kriteerejä ja työkaluja, joiden avulla sopivia asiakkaita tunnistetaan.
Tuloksena syntyi käytäntö, joka hyödyttää monia. Yrjönhovin asiakaspaikat hyödynnetään tehokkaasti, asiakkaat saavat kuntoutusta, toimintakyky paranee ja myös omaiset ja omaishoitajat saavat hengähdystaukoa.
– Tällaiset onnistumiset ovat työssä parasta.

Osaamista ja huumoria

Yrjönhovin vahvuus on Markuksen mielestä ihmisissä. Markus kuvailee tiimiään osaavaksi, motivoituneeksi ja monipuoliseksi.
– Meillä on erilaisia vahvuuksia. Kuntoutusosaamista, lääkehoidon asiantuntemusta ja paljon muuta. Pyrin hyödyntämään niitä mahdollisimman hyvin.
Yhdenvertaisuus näkyy arjessa siinä, että jokaisen osaaminen tunnistetaan ja sille annetaan tilaa.
– Olen jakanut vastuutehtäviä sen mukaan, missä kukin on vahvimmillaan.
Vaikka sotealan työ on vaativaa, huumori pitää arjen kevyempänä.
– Se on meille tärkeä voimavara. Ei saa unohtaa nauraa, vaikka olisi kiire.

Kuntoutus tuo merkitystä

Fysioterapeutin tausta näkyy Markuksen tavassa puhua kuntoutuksesta. Hän näkee sen paljon laajempana kuin pelkkänä hoitona.
– Kuntoutus mahdollistaa ihmiselle paremman toimintakyvyn ja sitä kautta itsenäisyyden. Se tuo merkityksellisyyden tunnetta ja pystyvyyttä arkeen.
Asiakaslähtöisyys Yrjönhovissa konkretisoituu juuri tässä. Jokainen asiakas on yksilö.
– Meidän asiakkaat ovat kaikki omia persooniaan. Heidän tarinansa ovat ainutlaatuisia, ja niitä on hienoa kuunnella. Pidän huolen, että ehdin kohdata työssäni myös asiakkaita.

Johtaminen, jossa onnistutaan yhdessä

Kun Markukselta kysyy, mikä työssä on parasta, vastaus on selkeä.
– Se, kun onnistutaan yhdessä parantamaan toimintaa. Olipa kyse turvallisuudesta, tehokkuudesta tai työn sujuvuudesta, onnistumiset syntyvät tiiminä. Kun löydetään keino tehdä asiat paremmin, se tuntuu hyvältä. Ja sillä on suora vaikutus asiakkaisiin.
Yrjönhovissa vastuullisuus näkyy siinä, että kehittämistä tehdään pitkäjänteisesti, ei oikoteitä etsien, vaan kestävää arkea rakentaen.

Lieksa yllätti positiivisesti

Markus ei ole alun perin lieksalainen, mutta paikkakunta on tehnyt häneen vaikutuksen.
– Täällä on kaikki, mitä tarvitsee. Ja ennen kaikkea täällä on rauhallista ja turvallista. Bonuksena on edullinen asuminen.
Työn joustavuus mahdollistaa myös arjen tasapainon. Markus nimittäin kulkee viikoittain Lieksan ja Imatran väliä, missä hänen puolisonsa asuu.
– Yksi etäpäivä viikossa tuo joustoa, ja se on tosi tärkeää. Puolisoni on käynyt myös tutustumassa Lieksaan ja hän tykkäsi paikasta. Toistaiseksi työ pitää hänet kuitenkin Imatralla.
Lieksassa hyvä elämä rakentuu Markuksen näkemyksen mukaan pienistä asioista kuten toimivasta arjesta, luonnosta ja mahdollisuudesta yhdistää työ ja muu elämä.

Kiinnostaako Lieksa?

Siun soten kaikki avoimet työpaikat löydät tästä linkistä: Avoimet työpaikat

Lieksan kaupunkiin voit tutustua oheisista linkeistä:

Lieksan kaupungin nettisivut

Lieksan kaupungin Facebook

Lieksan kaupungin Instagram

Lieksan kaupungin LinkedIn

Lieksan kaupungin Youtube