Joensuun ympärillä on positiivista hypetystä

Kun terveyskeskuslääkäri Ellamaria Savinainen saapui ensimmäistä kertaa kesätöihin Joensuuhun, tarkoituksena oli saada vaihtelua Kuopiossa asumisesta sekä suorittaa pakollinen terveyskeskusjakso. Nyt, kaksi vuotta myöhemmin, Ellamaria työskentelee edelleen terveyskeskuslääkärinä Niinivaaran sote-keskuksessa ja aikoo vuonna 2027 aloittaa erikoistumisensa lastentauteihin Joensuussa. Hänen tarinansa kertoo paljon siitä, miksi yhä useampi nuori lääkäri hakeutuu töihin Pohjois-Karjalaan ja Pohjois-Karjalan hyvinvointialue – Siun soten yksiköihin.

Ellamaria Savinainen on kotoisin Kuopiosta, ja myös hänen hammaslääkäri puolisonsa on sieltä. Lääkäriopintojen loppuvaiheessa pariskunta päätti kokeilla kesätöitä jossakin muualla kuin kotikaupungissa. Valinta osui Joensuuhun, mikä oli osittain sattumaa, osittain siksi, että Savinaisella on sukujuuria Pohjois-Karjalassa. Kesä muutti suunnitelmat pidemmäksi aikaa.

Tykättiin molemmat tosi paljon Joensuusta. Lyhyestä pätkästä onkin tullut jo kaksi vuotta ja tulemme seuraavinakin vuosina pysymään erikoistumiseni vuoksi Joensuussa, Savinainen kertoo.

Ellamarian puoliso on hammaslääkäri, ja töitä on löytynyt hyvin molemmille. Arki uudessa kaupungissa alkoi rakentua nopeasti, vaikka juuri ’sitä oikeaa’ omistusasuntoa ei ole vielä löytynytkään.

Meillä taitaa olla niin tarkat kriteerit kodille, naurahtaa Ellamaria.

Kiinnostus ihmiseen vei lääketieteeseen

Ajatus lääkärin ammatista syntyi Ellamarialle jo lukiossa. Biologia kiinnosti häntä eniten, mutta myös kemia ja fysiikka tuntuivat luontevilta aineilta. Oivalliset aineet lääkistä ajatellen! Lisäksi Savinainen tiesi olevansa sosiaalinen ja haluavansa työskennellä ihmisten kanssa.

Ajattelin, että joku sellainen työ olisi hyvä, missä pääsee vuorovaikutukseen ja tapaa erilaisia ihmisiä. Lukioaikana se lääkis ajatuksena sitten selkiytyi.

Ensimmäisellä hakukerralla opiskelupaikka jäi pienestä kiinni, ja Savinainen piti välivuoden, jonka aikana hän luki erityisesti fysiikkaa ja kävi töissä. Seuraavalla hakukerralla ovet avautuivat Itä-Suomen yliopiston lääketieteelliseen. Kuopio oli opiskelupaikkana Ellamarialle luonteva valinta, sillä elämä, koti, ystävät ja perhe olivat siellä valmiiksi.

Niinivaarassa nuoria lääkäreitä oikeasti tuetaan

Niinivaaran sote-keskuksessa on panostettu nuorten lääkäreiden ohjaukseen, koulutukseen ja työssä jaksamiseen. Savinaisen mukaan tämä näkyy arjessa konkreettisina rakenteina.

Joka toinen viikko on ryhmäohjaus, jossa käsitellään lääketieteellisiä aiheita, pidetään esityksiä ja harjoitellaan myös vuorovaikutustaitoja, kuten palautteen antamista. Lisäksi joka toinen viikko koulutusvaiheen lääkäreille on yksilöohjaus oman ohjaajan kanssa.

Voi käydä läpi vaikka potilastapauksia, jotka ovat jääneet mietityttämään, tai jotain tiettyä potilasryhmää tai aihetta, mikä tuntuu hankalalta.

Lisäksi lääkäreillä on yhteinen koulutus joka torstaiaamu sekä mahdollisuus osallistua ulkopuolisiin koulutuksiin, kuten lääkäripäiville ja erikoisalakohtaisiin koulutuksiin.

Savinaisen mukaan tärkeää on se, että koulutukset toteutuvat oikeasti.

Vaikka olisi kiireinen viikko tai muuten tiukka resurssi, niin silti ne aina toteutuvat.

Hyvä perehdytys ja helposti lähestyttävä työyhteisö

Uutena lääkärinä aloittaminen aivan uudessa paikassa voi olla jännittävää, mutta Savinaisen mukaan Niinivaarassa alku oli tehty helpoksi. Perehdytysmateriaalit olivat valmiina, vastaanottoajat olivat aluksi pidempiä ja oli selkeästi tiedossa, keneltä voi kysyä apua. Työyhteisö otti uuden tulijan hyvin vastaan.

Niinivaaran sote-keskuksessa on tosi kiva työporukka. Sinne oli tosi helppo mennä uutenakin ihmisenä mukaan. Ei ole sellaista vanhanaikaista jaottelua, että lääkärit olisivat eri kahvihuoneessa ja hoitajat eri kahvihuoneessa. Meillä on tosi yhtenäinen työporukka, jossa kaikkien työpanosta arvostetaan. Lisäksi olen vaikuttunut hyvästä johtamisesta. Ylilääkäri Tomi Kiiala tekee todella hyvää työtä Niinivaaran sote-keskuksessa, Ellamaria kiittelee.

Työyhteisössä on paljon nuoria lääkäreitä, mikä tuo vertaistukea, mutta samalla senioreita on riittävästi.
Löytyy aina joku, jolta voi kysyä, jos tulee ongelma.

Niinivaaran sote-keskus on saanut myös valtakunnallista tunnustusta nuorten lääkäreiden koulutuspaikkana, ja Savinaisen mukaan hyvä maine on kiirinyt laajalle.

Mielestäni viime vuosina on lähtenyt käyntiin ansaittu hypeytys Joensuun ympärillä. Tosi moni on hakeutunut tänne, kun on kuullut niin paljon positiivista terveyskeskuksista.

Savinaisen mukaan yksi Pohjois-Karjalan terveydenhuollon vahvuuksista on matala hierarkia ja helposti lähestyttävät kollegat.

Täällä on tosi pienet raja-aidat. Ruokalassakin on helppo mennä vaikka toisen erikoisalan porukkaan syömään ja juttelemaan. Apua voi kysyä puolin ja toisin ammattinimikkeestä riippumatta.

Monipuolinen työ pitää mielenkiinnon yllä

Terveyskeskuslääkärin työ on Savinaisen mukaan erittäin monipuolista. Viikkoon mahtuu tavallista vastaanottoa, toimenpiteitä, konsulttilääkärinä toimimista sekä sektorityötä esimerkiksi koulu- ja neuvolalääkärinä.

Monipuolisuus on yksi vahvuus tässä työarjessa. Ei pääse kyllästymään.

Potilaskunta on laaja, vauvasta vaariin. Sote-asemalla korostuvat iäkkäät ja monisairaat potilaat, mutta esimerkiksi neuvolan ja koulutyön kautta kohdataan paljon myös lapsia ja nuoria. Savinainen erikoistuu tulevaisuudessa lastentauteihin, ja terveyskeskustyö tukee tätä hyvin. Savinainen on esimerkiksi saanut tehdä neuvolatyötä, koska on kiinnostunut lastentaudeista.

Terveyskeskuslääkärin työhön kuuluu myös päivystystä, jota voi tehdä oman kiinnostuksen mukaan enemmän tai vähemmän.

Päivystys monipuolistaa työtä ja siinä voi kehittää omaa osaamista. Se on myös mahdollisuus lisätuloihin.

Kehittymismahdollisuuksia TK-lääkäri 2.0 -mallista

Savinaisen mukaan yksi tärkeä osa työuraa Pohjois-Karjalassa ovat Terveyskeskuslääkäri 2.0 -mallin mukaiset kehittämispäivät ja mahdollisuus tutustua eri erikoisaloihin työn ohessa. Siun sote tarjoaa terveyskeskuslääkärille mahdollisuuden käyttää 10% työajasta omien tavoitteiden mukaiseen kehittymiseen.

Hän on käynyt kehittämispäivien aikana tutustumassa muun muassa lastentauteihin, korvapolille, ihotaudeille, kivunhoitoon sekä osallistunut luennoille ja koulutuksiin.

Kehittämispäivät ovat tosi hyviä. Siinä voi oman mielenkiinnon mukaan kehittää itseään ja omaa ammattitaitoa.

Joensuussa työ ja vapaa-aika ovat tasapainossa

Työ ei yksin ratkaise sitä, mihin jää asumaan. Savinaiselle ja hänen puolisolleen myös vapaa-ajan elämä Joensuussa oli tärkeä syy jäädä paikkakunnalle. Joensuu on heille sopivan kokoinen kaupunki: kompakti, mutta palveluiltaan monipuolinen. Harrastusmahdollisuuksia on paljon, ja luonto on lähellä. Savinaisen arkeen kuuluvat muun muassa padel, golf, ulkoilu koiran kanssa sekä pyöräily. Kaupungissa on hyvät pyörätiet, ja työmatkat kulkevat helposti pyörällä. Myös ravintolatarjonta on yllättänyt positiivisesti.

Täällä on oikeastaan kaikki, mitä me tarvitaan arkeen.

Joensuussa on löytynyt myös ystäväpiiri, ja työkavereiden kanssa nähdään usein vapaa-ajallakin.

Lähimmät työkaverit on kutsuttu meidän tuleviin häihinkin, Ellamaria kertoo iloisena.

Häät ovat kesällä 2026 ja sen jälkeen pariskunta lähtee häämatkalle maailman ympäri.

Työsopimukseni päättyy kesäkuussa, mutta onneksi sain vielä pariksi kuukaudeksi ennen matkaa etälääkärin pestin toiveideni mukaisesti hieman pienemmällä työaikaprosentilla. Sekin onnistui Siun sotessa joustavasti. Arki koostuu työstä, häiden ja häämatkan suunnittelusta. Matkan jälkeen ensi vuonna alkaakin uusi vaihe elämässä, kun aloitan erikoistumiseni lastentaudeilla. Odotan sitä innolla!

Tutustu työmahdollisuuksiin Siun sotessa!

Kaikki avoimet työpaikkamme löydät tästä linkistä: Avoimet työpaikat, Siun sote

Kaikki työmahdollisuudet lääkäreille löydät tästä linkistä: Lääkärit, Siun sote

Pohjois-Karjalaan? Miksi mihinkään muualle?

Pohjois-Karjalasta löytyy duunia ja uramahdollisuuksia siinä missä muualtakin, mutta meillä päin vähintään yhtä tärkeää on se, mitä tapahtuu vuorokauden muina aikoina. Ja meillähän aikaa riittää, kun kaikki on lähellä ja elämän voi omistaa muiden unelmien sijaan omilleen.

Pohjois-Karjala on niille, jotka haluavat riisua turhantärkeyden minimiin ja joiden seurassa saa olla outo tai liian tuttavallinen luvan kanssa. Vaihda siis verkkarit jalkaan tai sinistä kajalia silmiin, jos siltä sattuu tuntumaan. Puhu niin kuin ajattelet ja elä sellaista elämää, joka on sinulle tarkoitettu. Tule yhdeksi meistä!

Miksipä et muuttaisi Joensuuhun?
Elo Joensuussa on niin ihanaa, että on kerrassaan pöhköä jättää muuttamatta meille. Siksipä muuttamisesta halutaan tehdä mahdollisimman helppoa. Töiden perässä muuttavien kotiutumista helpottaa Muuttoagentti, joka neuvoo veloituksetta henkilökohtaisesti vaikkapa asumiseen tai puolison työllistymiseen liittyvissä kysymyksissä.

Muuttoagentti neuvoo veloituksetta vaikkapa näissä kysymyksissä:

mitä kaikkea voi opiskella?

missä voi asua?

mitä Joensuussa voi puuhata?

mistä löytyy töitä?