Kesäkandi Aatu: ”Tänne voisi tulla toistekin”

Aatu Kaan, 31-vuotias perheenisä, aikaisemmalta ammatiltaan sairaanhoitaja, opiskelee neljättä vuotta lääketiedettä Oulun yliopistossa. Edessä vielä kaksi vuotta opintoja. Liperin terveysasemalla kuluva kesä on hänen ensimmäinen lääkärinä. Aatun mukaan kokemus on ollut kaikin puolin onnistunut.
”Olen haaveillut pitkään, että pääsisin olemaan Pohjois-Karjalassa pidempään, koska vaimoni suku on täältä. Nyt tuli hyvä tilaisuus, kun tutusta Liperistä sattui löytymään kesätyöpaikka. Liperissä olen kulkenut vaimoni mukana jo 10 vuotta. Kun sanoin opiskelukavereille, että menen Liperiin kesäksi, moni kysyi, että minne? Liberiaan? Ulkomailleko? Kun mainitsen Joensuun, se tunnetaan ja sen avulla Liperi on helppo laittaa kartalle” nauraa Aatu.

Etsitkö harjoittelupaikkaa tai haluatko työskennellä lääkärinä Pohjois-Karjalan hyvinvointialue - Siun sotessa? Ota yhteys: laakari@siunsote.fi
Muista myös: Siun sote on ottanut käyttöön EVAL-sovelluksen yhdeksi rekrytointikanavaksi erityisesti erikoistumisvaiheen lääkäreille. EVAL-sovellukseen voit tutustua sekä rekisteröityä tästä linkistä: EVAL-sovellus

Turvallinen alku lääkärin uralle

Aatu kuvaa vastaanottoaan Liperin terveysasemalla poikkeuksellisen lämpimäksi ja perehdytystä perusteelliseksi.
”Ensimmäinen kuukausi meni niin, että seniorilääkäri oli koko ajan mukana. Sain ottaa vastuuta omaan tahtiin ja nyt kun me kesäkandit olemme vähän enemmän itseksemme töissä, niin ylilääkäri Raimo Joro on edelleen saatavilla joka päivä. Aina voi kysyä, ja se tuo turvaa,” Aatu kiittää.
Hän kertoo yllättyneensä positiivisesti siitä, miten hyvin kaikki käytännön asiat oli hoidettu etukäteen.
”Tosi joustavasti sain itse määritellä, milloin aloitan työt. Rami soitteli jo syksyllä ja käytiin asioita läpi jo silloin. Perehdytys alkoi heti ensimmäisenä työpäivänä: käytiin kaikki tietojärjestelmät, tunnukset ja käytännöt läpi. Alku sujui todella mukavasti.”

Karjalaista vieraanvaraisuutta ja hyvää meininkiä

Aatu ei peittele, että Liperin hyvä henki ja yhteisöllisyys ovat tehneet vaikutuksen.
”Tsemppimeininkiä on ollut alusta asti. Rami on jopa kutsunut meidät kandit kotiinsa saunomaan ja syömään. Karjalaista vieraanvaraisuutta parhaimmillaan!”
Työporukka saa muutenkin suitsutusta.
”Hoitajat, fyssarit ja koko tiimi! Heillä on se käytännön osaaminen. Olen päivittäin kysynyt neuvoa, ja aina on autettu. On ollut turvallinen olla töissä.”

”Kiitollinen, että sain tulla”

Lyhyessä ajassa Aatu kertoo oppineensa Liperissä kesäkandina valtavasti, ei pelkästään lääketieteellisesti, vaan myös käytännön osastotyöstä ja yhteistyöstä eri toimijoiden ja Pohjois-Karjalan hyvinvointialue - Siun soten palveluiden välillä.
”Olen oppinut perussairauksista, lääkityksistä ja siitä, miten osasto toimii. Myös kotiutuksiin ja tukipalveluihin liittyvät asiat ovat tulleet tutuiksi. Alussa olin ihan pihalla kaikista lomakkeista, termeistä ja lyhenteistä, mutta hoitajat ovat onneksi opastaneet.”
Lääkärin ammattiin liittyvä vastuunotto on muuttanut Aatun omaa ajattelua.
”Sairaanhoitajana tein kyllä itsenäisesti päätöksiä, mutta aina oli joku, joka sanoi sen viimeisen sanan. Nyt olen itse se joku. Aluksi se tuntui oudolta, mutta nyt siihen alkaa tottua.”
Työmäärä on Aatun mukaan ollut Liperissä sopiva.
”Meitä on osastolla kaksi kandia ja 14 potilasta molemmilla. Ei ole ollut oloa, että tästä ei selviä. Ei ole myöskään käynyt aika pitkäksi.”
Vaikka opinnot ja perhearki vievät kesän jälkeen Aatun takaisin Ouluun, Aatu ei sulje pois ajatusta paluusta.
”Mielelläni tulisin uudestaan. Täällä on kaikki järjestetty niin hyvin, että on turvallinen olla töissä. Ei mene yöunet eikä jää asiat pyörimään mieleen vapaa-ajalla. Tosi kiitollinen, että sain tulla tänne.”
Aatun viesti muille lääketieteen opiskelijoille on selvä:
”Jos miettii kandipaikkaa, niin kannattaa tulla Siun soteen. Täällä kandeista pidetään huolta.”

Sairaanhoitajasta lääkäriksi

Päätös siirtyä sairaanhoitajan uralta lääketieteen opintoihin ei ollut Aatulle helppo, sillä jo pääsykokeisiin valmistautuminen vie paljon aikaa perheeltä, puhumattakaan opinnoista.
”Sairaanhoitajana uralla eteneminen esihenkilö- tai johtotehtäviin ei kiinnostanut, joten ajattelin opiskella lääkäriksi, koska halusin oppia lisää. En ole katunut päivääkään, että lähdin lääkikseen ja perhearkikin on pyörinyt hyvin.”
Erikoisalahaaveet suuntautuvat akuuttilääketieteen puolelle, jossa Aatu on jo aiemmin työskennellyt sairaanhoitajana.
”Tykkään vilinästä ja vaihtuvuudesta. Ensihoito kiinnostaa, mutta perhearki tuo omat realiteettinsa esimerkiksi vuorotyön osalta. Vielä on avoin mieli erikoistumisen suhteen, mutta ehkä se sinne akuuttipuolelle suuntautuu.”

Luontoa, mökkeilyä ja suomalaista kesäelämää

Vapaapäivinä Liperi tarjoaa Aatun mukaan juuri sitä, mitä toivoa saattaa: luontoa, rauhaa ja perinteisiä kesäaktiviteetteja.
”Appiukolla ja vaimon isovanhemmilla on mökit saaressa, niin siellä on tullut kalastettua, saunottua ja uitua silloin, kun olen vapailla Liperissä. Perinteistä suomalaista meininkiä.”
Ja entä Ilosaarirock?
”Kuuluisa festari kovasti kiinnostaisi, mutta Oulun seudulla on Qstock, minne kaverit ja vaimo houkuttelevat. Ehkä käymme koko perheenä Joensuussa tunnelmaa haistelemassa Popkadulla. Siellä on kuulemma lapsillekin ohjelmaa.”

Kiinnostaako Liperi?

Liperin kuntaan voit tutustua oheisista linkeistä:

Liperin kunnan nettisivut

Liperin kunnan Facebook

Liperin kunnan Instagram

Liperin kunnan Yoututube

Liperin kunnan LinkedIn

Katso Pohjois-Karjalan hyvinvointialue – Siun soten avoimet työpaikat: Avoimet työpaikat

Pohjois-Karjalaan? Miksi mihinkään muualle?

Pohjois-Karjalasta löytyy duunia ja uramahdollisuuksia siinä missä muualtakin, mutta meillä päin vähintään yhtä tärkeää on se, mitä tapahtuu vuorokauden muina aikoina. Ja meillähän aikaa riittää, kun kaikki on lähellä ja elämän voi omistaa muiden unelmien sijaan omilleen.

Pohjois-Karjala on niille, jotka haluavat riisua turhantärkeyden minimiin ja joiden seurassa saa olla outo tai liian tuttavallinen luvan kanssa. Vaihda siis verkkarit jalkaan tai sinistä kajalia silmiin, jos siltä sattuu tuntumaan. Puhu niin kuin ajattelet ja elä sellaista elämää, joka on sinulle tarkoitettu. Lue lisää ja tule yhdeksi meistä!