“Tää on mun paras ammatti”

Pelastaja-ensihoitaja Joonas “Jonesi” Katajamäki rakastaa työnsä monipuolisuutta ja yhteisöä.
“Kaikki tuntee mut Jonesina,” naurahtaa pelastaja-ensihoitaja Joonas Katajamäki, kun hän pysähtyy hetkeksi haastatteluun Joensuun pääpaloasemalla. Työpäivä on vasta alussa, mutta energiaa ja juttua riittää.
“Miut tunnetaan tämmöisenä hölösuuna täällä. Oon aika kova puhumaan, kuten varmaan tästäkin haastattelusta huomaa. Teen myös PR-hommaa pelastuslaitokselle eli vahvuuksiani käytetään hyödyksi. Mielestäni se on tärkeää.”
Jonesi työskentelee Pohjois-Karjalan pelastuslaitoksella, pääosin Joensuussa ja sen alueen paloasemilla.
“Oon niin sanotusti resurssitoimistossa. Tarvittaessa paikkaan muillakin asemilla, mutta pääpaino on Joensuussa. Lisäksi teen ensihoitoa. Työni parhaita puolia on se, että saan tehdä kahta ammattia yhdessä.”

Kaksi ammattia, tuhat tarinaa

Pelastaja-ensihoitajan työssä ei ole kahta samanlaista päivää.
“Yhtenä päivänä saatat hoitaa rintakipupotilasta ja seuraavana oletkin sammuttamassa metsäpaloa Ilomantsin perukoilla. Se on tän työn suola. Monipuolisuus.”
Vuodesta 2020 pelastuslaitoksella työskennellyt Jonesi tuli alalle juuri koronapandemian kynnyksellä.
“Opiskelin lähihoitajaksi Riverialla, ja tein työharjoittelun pelastuslaitoksella. Sieltä mut oikeastaan suoraan rekryttiin töihin. Silloin tarvittiin paljon tekijöitä.”
Lyhyen uransa aikana Jonesi on ehtinyt nähdä sotealan monipuolisuuden läheltä.
“Oon ollut töissä ensihoidossa, osastolla, vanhustyössä, koronanäyttöotossa, päivystyksessä ja teho-osastolla harkassa. Ammattikirjo on niin laaja ja se on minusta tämän alan suola.”
Pelastajien ja ensihoitajien arki on täynnä tilanteita, jotka jäävät mieleen.
“Kaikki aina kysyy, että mikä on rankin tai erikoisin juttu. En mä rupeisi nimeämään mitään yhtä. Joka päivä tässä sattuu jotain. Jokainen meistä on tuhannen tarinan ihminen. Ja näitä tarinoita kertaillaan ja naureskellaan. Hyvässä hengessä tietenkin.”
Tarinoissa on myös oppimisen ydin.
“Tämä on jatkuvan oppimisen ammatti. Vanhat konkarit, jotka ovat tehneet tätä yli 30 vuotta, kouluttaa meitä tuoreempia. Tarinat on yksi tapa oppia ja opettaa. Monesti sanotaan, että älkää tehkö näin, miten minä olen joskus tehnyt,” Jonesi hymyilee.
Harjoittelu, kertaaminen ja oppiminen ovatkin tärkeä osa arkea pelastuslaitoksella.
“Joka vuorossa harjoitellaan jotain. Lisäksi meille kuuluu liikuntatunti päivittäin, koska tämä on fyysinen ammatti. Treenatessakin valmius pitää säilyttää koko ajan. Jos ollaan salilla, autot lähtee silti minuutissa liikkeelle, kun hälytys tulee.”

”En mä vaihtais tätä mihinkään”

Työvuorojärjestelmä on pelastusalan etuja, ja Jonesin mielestä se on suorastaan täydellinen.
“Meillä on maailman paras työaika. Olemme vuorokauden töissä ja saamme sen jälkeen kolme vapaapäivää. Kukaan meistä ei suostuisi vaihtamaan sitä mihinkään.”
Vapaa-ajalla Jonesi liikkuu ja reissaa paljon sekä nauttii Joensuun tarjonnasta. “Käyn hyvillä lounailla, leffoissa ja stand-up-keikoilla. Jos Joensuu alkaa tympiä, niin juna-asema on vieressä. Oon neljässä ja puolessa tunnissa Helsingissä ja siitä pari tuntia, niin oon jo Keski-Euroopassa. Helppo lähteä ja tulla takaisin.”
Työ merkitsee Jonesille paljon.
“Parasta on se, että saan tehdä jotain tärkeää ihmisten hyväksi. Hälytys voi olla jonkun ihmisen surkein päivä, ja jos voin olla osana sitä, että siitä päivästä tulee vähän parempi, niin oon tehnyt mun duunin hyvin.”
Jonesin äänessä kuuluu lämpö, kun puhe kääntyy työkavereihin.
“Parasta mun työkavereissa ja ylipäätään tässä työyhteisössä on se, että me ollaan samankaltaisia ja huumorintajuisia. Täällä saa olla oma itsensä, ja sut hyväksytään just sellaisena kuin oot. Meillä kaikilla on jotain erikoista veressä. Me ollaan yhtä perhettä. Pidetään toisistamme huolta.”
Perheen eli pelastuslaitoksen ammattilaiset tunnistaa esimerkiksi työvaatteissa olevasta merkistä. Sitä Jonesi kantaa ylpeydellä.
“Ehdottomasti näen itseni täällä viiden vuoden päästä. En mä tätä vaihtais mihinkään. Mä oon painanu hihnaa tehtaassa ja ollu varastolla ja tehny vaikka mitä, mutta tää on mun paras ammatti. En ikinä suostu lähtemään pois.”

“Siun sote on tukenut mua kaikessa”

Jonesi puhuu työnantajastaan Pohjois-Karjalan hyvinvointialue Siun sotesta aidosti kiitolliseen sävyyn.
“Oon kokenut, että mua on tuettu mun opiskeluissa ja että on yritetty löytää mulle aina se paras homma. Täällä otetaan yksilölliset vahvuudet huomioon, ja se on musta tärkeää.”
Hän arvostaa suuresti myös kaikkia muitakin siunsotelaisia.
“Jokainen Siun soten yksikkö, johon oon astunut sisään, on ollut täynnä rautaista ammattitaitoa ja mielettömiä ihmisiä. Oon itsekin joutunut käyttämään terveyspalveluita, ja kaikki on toiminut ihan todella hyvin. Ei mulla ole muuta kuin positiivista sanottavaa.”

Osaksi yhteisöä

Kun puhe kääntyy siihen, miksi muualta Suomeen kannattaisi tulla Pohjois-Karjalaan töihin, Jonesi innostuu.
“Pohjois-Karjalaiset ihmiset on rehellisiä ja lupsakoita. Joensuu ja sen ympäröivät kunnat on turvallisia ja hyviä paikkoja asua. Ja meillä on Suomen paras työsopimus Pohjois-Karjalan pelastuslaitoksella, sitä ei sovi unohtaa!”
“Pelastajat ja ensihoitajat otetaan täällä hyvin vastaan. Ohjataan, opetetaan ja opetellaan. Samalla pääsee osaksi yhteisöä.”
Lopuksi Jonesi haluaa lähettää terveisiä.
“Kaikille lääkäreille, pelastajille, ensihoitajille, laitoshuoltajille, sairaanhoitajille, lähihoitajille ja ihan kaikille, jotka työskentelee kentällä: teette tärkeää ja mieletöntä duunia. Nostan kaikille hattua. Ja tietysti mutsille pitää aina lähettää terveisiä.”

Tutustu työmahdollisuuksiin Siun sotessa!

Kaikki avoimet työpaikkamme löydät tästä linkistä: Avoimet työpaikat, Siun sote

Pohjois-Karjalaan? Miksi mihinkään muualle?

Pohjois-Karjalasta löytyy duunia ja uramahdollisuuksia siinä missä muualtakin, mutta meillä päin vähintään yhtä tärkeää on se, mitä tapahtuu vuorokauden muina aikoina. Ja meillähän aikaa riittää, kun kaikki on lähellä ja elämän voi omistaa muiden unelmien sijaan omilleen.

Pohjois-Karjala on niille, jotka haluavat riisua turhantärkeyden minimiin ja joiden seurassa saa olla outo tai liian tuttavallinen luvan kanssa. Vaihda siis verkkarit jalkaan tai sinistä kajalia silmiin, jos siltä sattuu tuntumaan. Puhu niin kuin ajattelet ja elä sellaista elämää, joka on sinulle tarkoitettu. Tule yhdeksi meistä!

Miksipä et muuttaisi Joensuuhun?
Elo Joensuussa on niin ihanaa, että on kerrassaan pöhköä jättää muuttamatta meille. Siksipä muuttamisesta halutaan tehdä mahdollisimman helppoa. Töiden perässä muuttavien kotiutumista helpottaa Muuttoagentti, joka neuvoo veloituksetta henkilökohtaisesti vaikkapa asumiseen tai puolison työllistymiseen liittyvissä kysymyksissä.

Muuttoagentti neuvoo veloituksetta vaikkapa näissä kysymyksissä:

missä voi asua?

mitä Joensuussa voi puuhata?

mistä löytyy töitä?

mitä kaikkea voi opiskella?