“Haluan tehdä työtä lääkärinä Suomessa”

Venäläinen lastenlääkäri Pavel rakentaa uutta elämää Joensuussa. Kesän hän toimi hoiva-avustajana Heinävedellä sijaitsevassa ikääntyneiden palveluasumisyksikkö Sinikellossa.

Kaksi vuotta sitten lastenlääkäri Pavel Fedotov pakkasi perheensä kanssa tavaransa Venäjällä ja suuntasi Suomeen. Neljän lapsen isälle päätös ei ollut helppo, mutta välttämätön.

“Venäjällä ei ole oikeasti demokratiaa. Aloin pelätä, sillä vankilaan voi joutua ilman todisteita. Kun sota alkoi, se oli viimeinen niitti. En halua kuolla enkä halua lasteni kuolevan. Haluan elää ja kasvattaa lapseni,” Pavel sanoo.

Pavelin vaimo tutkii suomalais-ugrilaisia kieliä ja hän pääsi tohtorikouluun Itä-Suomen yliopistoon, mikä mahdollisti perheen muuttamisen Suomeen ja Joensuuhun. Lapset käyvät koulua ja päiväkotia, ja Pavel itse hakee paikkaansa suomalaisessa työelämässä sotealalla.

Hoiva-avustajana ensimmäinen askel kohti unelmaa

Pavel valmistui lastenlääkäriksi Moskovassa vuonna 2006 ja työskenteli 17 vuotta ammatissaan. Hän on myös Venäjällä lääketieteellisessä tiedekunnassa kouluttautunut osteopaatti.

Koska Venäjä ei ole EU-maa, Pavelin on käytävä läpi Suomen laillistamisprosessi voidakseen työskennellä lääkärinä Suomessa. Laillistusprosessiin kuuluu muussa suoritetun lääkärintutkinnon hyväksyminen, kuuden kuukauden lääkäriharjoittelu terveydenhuollon toimintayksikössä, kuulusteluiden suorittaminen yliopistossa ja rajoitettu toimintalupa, jonka jälkeen laillistus on mahdollista.

Laillistusprosessiin pääsemistä odotellessa Pavel on työskennellyt kesän ajan hoiva-avustajana Heinäveden ikääntyneiden palveluasumisyksikkö Sinikellossa.

“Aloitin hoiva-avustajana toukokuussa ja työt jatkuivat syyskuun loppuun. Haluan lääkäriksi Suomessa, mutta ensin minun täytyy oppia vielä paremmin kieltä. Nyt osaan tavallisia sanoja, mutta erikoissanasto puuttuu vielä. Työ on ollut hyvä tapa harjoitella suomea ja oppia hoivatyön arkea,” hän kertoo.

Tähän väliin mainittakoon, että artikkelia varten haastattelu tehtiin täysin suomeksi ja Pavelin vaatimattomuus kielitaitoaan kohtaan on turhaa.

”Tiedän, että minulla on vielä matkaa tavoitteeseeni, mutta haluan tehdä sen. Haluan olla lääkäri Suomessa,” Pavel sanoo päättäväisesti.

Työ suomalaisessa hoivakodissa avaa silmiä

Pavel kertoo pystyvänsä vertailemaan Venäjän ja Suomen hoivakotien käytäntöjä.

“Suomessa olot ovat paljon paremmat, oikeastaan parhaat mahdolliset. Venäjällä hoitokotien toiminta on usein hyväntekeväisyyden varassa. Iso ongelma on esimerkiksi, että vanhuksille saatetaan antaa vain yksi vaippa päivässä. Sinikello on hyvä paikka vanhuksille, ei tietenkään sama kuin koti, mutta hyvin lähellä,” hän kuvaa.

Työkaverit ja asukkaat ovat tehneet vaikutuksen Sinikellossa.

“Työkaverit ovat ystävällisiä ja aina valmiita auttamaan. Jos en ymmärrä, he selittävät uudelleen niin, että ymmärrän. Vanhukset ovat hienoja ihmisiä, muistisairaina he muistuttavat lapsia, kun ovat taantuneet eivätkä osaa tai pysty kommunikoida. Koska olen tottunut hoitamaan lääkärinä lapsia, vanhustenkin kanssa on helppoa,” Pavel kertoo hymyillen.

Uusi elämä Joensuussa

Pavelin perhe on kotiutunut hyvin Pohjois-Karjalaan.

”Haluan elää, kasvattaa lapseni ja nauttia elämästä täällä. Ja tehdä työtä lääkärinä, niin kuin olen aina tehnyt. Joensuu on todella hyvä paikka meille. Lapset voivat mennä turvallisesti kouluun itse ja he voivat pyörällä. Olen syntynyt Moskovassa, jossa on kymmenen miljoonaa ihmistä ja meteli ympäri vuorokauden. En halua enää asua niin suuressa kaupungissa,” Pavel sanoo.

Vapaa-ajalla Pavel nauttii pyöräilystä, marjastamisesta ja telttaretkistä perheen kanssa.

“Vaimoni sanoi, että alan harrastuksiltani olla jo ihan tavallinen suomalainen,” Pavel nauraa.

Kiinnostaako Heinävesi?

Siun soten kaikki avoimet työpaikat löydät tästä linkistä: Avoimet työpaikat

Heinäveden kuntaan voit tutustua oheisista linkeistä:

Heinäveden kunnan nettisivut

Heinäveden kunnan Facebook

Heinäveden kunnan Instagram